Ehdotus neuvoston asetukseksi (EY) polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun asetuksen (EY) N:o 384/96 muuttamisesta /* KOM/96/0145 lopull. - ACC 96/0103 */



Virallinen lehti nro C 159 , 04/06/1996 s. 0006



Ehdotus neuvoston asetukseksi (EY) polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun asetuksen (EY) N:o 384/96 muuttamisesta (96/C 159/05) KOM(96) 145 lopull. - 96/0103(ACC) (Komission esittämä 11 päivänä huhtikuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 113 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että asetuksella (EY) N:o 384/96 (1) neuvosto otti käyttöön yhteiset säännöt polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumiseksi, asetuksen (EY) N:o 384/96 2 artiklan 10 kohdassa esitetään rajoitettu määrä oikaisuja, joita voidaan tehdä normaaliarvoon ja vientihintoihin ennen niiden vertaamista polkumyynnin toteamista varten; koska on mahdollista, että muut kuin mainitussa asetuksessa luetellut myyntikustannusten erot saattavat tietyissä olosuhteissa vaikuttaa hintojen vertailukelpoisuuteen, on järkevää poistaa oikaisuja koskeva rajoitus kyseisessä säännöksessä, ja on myös tarkoituksenmukaista selventää kaupan portaiden erojen oikaisua koskevat vaatimukset, kun hintavaikutuksista kahteen kaupan portaaseen kyseisillä markkinoilla ei ole tietoa tai kun oikaisujen tekeminen, vaikka hinnat ovat samassa portaassa, on tarkoituksenmukaista sellaisten kustannusten, esimerkiksi mainonnan, osalta, jotka tietyissä olosuhteissa olisi parempi kohdentaa muihin kaupan portaisiin, ON ANTANUT TÄMÄN ASETUKSEN: 1 artikla Muutetaan asetus (EY) N:o 384/96 seuraavasti: 1. Korvataan 2 artiklan 10 kohdan d alakohta seuraavasti: "d) Kaupan porras Oikaisu tehdään kaupan portaiden erojen mukaisesti, myös niiden erojen mukaisesti, joita voi olla OEM-myynnissä (Original Equipment Manufacturer), jos molempien markkinoiden jakelukanavien osalta vahvistetaan, että vientihintaa, laskennallinen vientihinta mukaan lukien, käytetään kaupan eri portaissa normaaliarvoon nähden. Vaikutus hintojen vertailukelpoisuuteen on esitettävä todistein, joilla vahvistetaan selvä ero eri kaupan portaiden hintojen välillä viejämaan kotimarkkinoilla. Kuitenkin, jos tällaisista hintavaikutuksista ei ole tietoja kyseisten markkinoiden osalta tai jos tiettyjen toimintojen osoitetaan kuuluvan muihin kuin verrattavina oleviin kaupan portaisiin, erityisoikaisu voidaan tehdä." 2. Lisätään 2 artiklan 10 kohdan j alakohdan jälkeen k alakohta seuraavasti: "k) Muut tekijät Oikaisu voidaan tehdä myös muiden tekijöiden erojen osalta, jos tämän kohdan mukaisesti osoitetaan, että ne vaikuttayat hintojen vertailukelpoisuuteen ja erityisesti, että asiakkaat ottavat tällaiset erot huomioon omilla markkinoillaan hyväksymällä hinnat, jotka ovat erilaisia kuin samoilla markkinoilla hyväksytyt hinnat, silloin kun tällaisia eroja ei ole." 2 artikla Tätä asetusta sovelletaan 1 päivän tammikuuta 1996 jälkeen aloitettuihin menettelyihin. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 56, 6.3.1996, s. 1